珊瑚树赋
仲子陵 (Tang)
珊瑚生矣。于彼沧溟。禀精于天地之气。擢秀于鱼龙之庭。含九泉之滋液。冠百宝之神灵。在涅不缁。既同象玉之洁。有枝无叶。亦如见树之形。当其萌芽欲成。根柢初结。同坚冰之有渐。类阴火之潜爇。琼枝硕茂。铁网森列。贯纤目而玲珑。映重泉而昭晰。海人于是方舟以进。拭目而观。牵夫密网。出彼清澜。润夺白虹之气。光连赤玉之盘。厥价伊何。有逾于琥珀。其色则尔。取类于鸡冠。及夫汉帝思仙。神君降质。堂惟大小。帐有甲乙。植以珊瑚之树。缀以明珠之实。何幽茂以凌秋。独青葱而照日。亦有王家贵戚。石氏财雄。争豪世上。使气胸中。视珊瑚之若芥。运如意以成风。彼植之以为贵。此碎之又何谓。谅无补于经纶。徒见称于祥瑞。今也圣人御天。所宝惟贤。敛云物之容。不书于策。斮珠玉之胫。而沈于泉。车有龙首鸾衡。不以珊瑚为柱。马有乘黄兹白。不以珊瑚为鞭。故虽古人之所贵。独吾君能舍旃。